b'\n_START_ARTICLE_\nBruttov\xc3\xa6rditilv\xc3\xa6kst\n_START_PARAGRAPH_\nBruttov\xc3\xa6rditilv\xc3\xa6ksten (forkortet BVT) er den v\xc3\xa6rditilv\xc3\xa6kst, der finder sted i et erhverv eller eventuelt p\xc3\xa5 nationalt plan i en periode (typisk et \xc3\xa5r), m\xc3\xa5lt i basispriser. Begrebet er en af de vigtige st\xc3\xb8rrelser i nationalregnskabet. Det er dermed parallelt til bruttonationalproduktet, der m\xc3\xa5ler det samme, men i markedspriser, og bruttofaktorindkomsten, der er et tredje udtryk for v\xc3\xa6rditilv\xc3\xa6ksten, men m\xc3\xa5lt i faktorpriser.\n_START_SECTION_\nForskellige prisbegreber i nationalregnskabet\n_START_PARAGRAPH_\nForskellen p\xc3\xa5 de tre priser og dermed de tre begreber g\xc3\xa5r p\xc3\xa5, hvilke indirekte skatter (netto, dvs. fraregnet subsidier) der indg\xc3\xa5r. "Indirekte skatter, netto" kan opdeles i "produktskatter, netto" og "andre produktionsskatter, netto". I markedspriser indg\xc3\xa5r alle indirekte skatter, netto. I basispriserne indg\xc3\xa5r andre produktionsskatter, netto, men ikke produktskatterne, netto, mens alle indirekte skatter, netto er fratrukket faktorpriserne. Det g\xc3\xa6lder alts\xc3\xa5, at_NEWLINE_Bruttofaktorindkomst + andre produktionsskatter, netto = Bruttov\xc3\xa6rditilv\xc3\xa6kst_NEWLINE_og_NEWLINE_Bruttov\xc3\xa6rditilv\xc3\xa6kst + produktskatter, netto = Bruttonationalprodukt\n_START_SECTION_\nAnvendelser af bruttov\xc3\xa6rditilv\xc3\xa6kst\n_START_PARAGRAPH_\nV\xc3\xa6rdiskabelsen i enkelte erhverv opg\xc3\xb8res normalt som bruttov\xc3\xa6rditilv\xc3\xa6kst frem for eksempelvis bruttonationalprodukt. Det skyldes, at de enkelte erhverv er beskattet vidt forskelligt. Opgjorde man f.eks. v\xc3\xa6rdien af tobaksproduktionen, der er h\xc3\xb8jt beskattet, i markedspriser, ville man overdrive den samfundsm\xc3\xa6ssige betydning af dette erhverv, fordi man s\xc3\xa5 ville medregne de h\xc3\xb8je tobaksafgifter. Bruttov\xc3\xa6rditilv\xc3\xa6ksten i basispriser undg\xc3\xa5r dette og giver dermed et mere retvisende indtryk af, hvor mange penge der indtjenes i erhvervet.\n_START_SECTION_\nBruttov\xc3\xa6rditilv\xc3\xa6ksten i Danmark\n_START_PARAGRAPH_\nI Danmark var bruttov\xc3\xa6rditilv\xc3\xa6ksten i 2017 1.863 mia. kr. Til sammenligning var bruttonationalproduktet 2.143 mia. kr. Forskellen (280 mia. kr.) udg\xc3\xb8r summen af de samlede produktskatter, netto i det p\xc3\xa5g\xc3\xa6ldende \xc3\xa5r. Bruttofaktorindkomsten var 1.843 mia. kr. Forskellen til BVT p\xc3\xa5 20 mia. kr. udgjordes af andre produktionsskatter, netto.'